b'\n_START_ARTICLE_\nLex Luthor\n_START_SECTION_\nTaustaa\n_START_PARAGRAPH_\nLuthor varttui Smallvilless\xc3\xa4 ja Metropolisin ns. "itsemurhaslummissa". Vanhemmat nimesiv\xc3\xa4t h\xc3\xa4net Alexanderiksi \xe2\x80\x93 Aleksanteri Suuren mukaan \xe2\x80\x93 asettaen suuria odotuksia pojalleen. Luthor vihasi kuitenkin nime\xc3\xa4\xc3\xa4n ja p\xc3\xa4\xc3\xa4tti lyhent\xc3\xa4\xc3\xa4 sen muotoon Lex. H\xc3\xa4nen vanhempansa kuolivat jo h\xc3\xa4nen ollessaan nuori ja Lex viettikin suuren osan nuoruudestaan kaduilla ja orpokodeissa. _NEWLINE_H\xc3\xa4n osoittautui jo nuorena selv\xc3\xa4sti keskim\xc3\xa4\xc3\xa4r\xc3\xa4ist\xc3\xa4 \xc3\xa4lykk\xc3\xa4\xc3\xa4mm\xc3\xa4ksi, mutta kyyninen ja vaikea luonne vaikeutti h\xc3\xa4nen yst\xc3\xa4vystymist\xc3\xa4\xc3\xa4n muiden kanssa. Aikuiseksi kasvettuaan Lex Luthor toimi tiedemiehen\xc3\xa4 ja rikastui myym\xc3\xa4ll\xc3\xa4 keksint\xc3\xb6jens\xc3\xa4 patentteja. _NEWLINE_H\xc3\xa4n toimii p\xc3\xa4\xc3\xa4omistajana perustamassaan monialan yrityksess\xc3\xa4 LexCorp ja on merkitt\xc3\xa4v\xc3\xa4 vaikuttaja Metropolisin alamaailmassa. H\xc3\xa4nell\xc3\xa4 on Lena -niminen tyt\xc3\xa4r entisen vaimonsa kanssa.\n_START_SECTION_\nErityiskyvyt ja heikkoudet\n_START_PARAGRAPH_\nLex Luthor on hyvin \xc3\xa4lyk\xc3\xa4s (\xc3\xa4lykkyysosam\xc3\xa4\xc3\xa4r\xc3\xa4 yli 220) ja erikoistunut erityisesti fysiikan, kemian ja mekaniikan aihepiireihin. H\xc3\xa4n on erinomainen liikemies ja parhaimmillaan toimiessaan johtoteht\xc3\xa4viss\xc3\xa4. Luthor on my\xc3\xb6s h\xc3\xa4ik\xc3\xa4ilem\xc3\xa4t\xc3\xb6n machiavellisti, joka ei kaihda mit\xc3\xa4\xc3\xa4n keinoja saavuttaakseen p\xc3\xa4\xc3\xa4m\xc3\xa4\xc3\xa4r\xc3\xa4ns\xc3\xa4. H\xc3\xa4n pit\xc3\xa4\xc3\xa4 kuitenkin itse\xc3\xa4\xc3\xa4n ylivertaisena muihin verrattuna, eik\xc3\xa4 ylisuuren egonsa vuoksi kest\xc3\xa4 hyvin kritiikki\xc3\xa4. Luonteeltaan Luthor on \xc3\xa4kkipikainen mik\xc3\xa4 saattaa heijastua aggressiopurkauksina. H\xc3\xa4nen l\xc3\xa4hes ep\xc3\xa4luonnollisen vahva vihansa ja kateutensa Ter\xc3\xa4smiest\xc3\xa4 kohtaan on my\xc3\xb6s tuottanut h\xc3\xa4nelle ongelmia menneisyydess\xc3\xa4._NEWLINE_Luthor luottaa valtaosin \xc3\xa4lyyns\xc3\xa4 eik\xc3\xa4 ole parhaimmillaan fyysisiss\xc3\xa4 haasteissa. Yleens\xc3\xa4 h\xc3\xa4nen henkivartijanaan toimii Mercy Graves -niminen palkkasoturi.\n_START_SECTION_\nTer\xc3\xa4smies\n_START_PARAGRAPH_\nVuoden 1978 Ter\xc3\xa4smies-elokuvassa sek\xc3\xa4 sen kahdessa jatko-osassa Luthoria n\xc3\xa4ytteli Gene Hackman. H\xc3\xa4n oli elokuvan aikana rahan per\xc3\xa4ss\xc3\xa4 ja halusi huijata itselleen suuren omaisuuden osoittaakseen nerokkuuttaan. Luthor on kalju sarjakuvien tavoin, mutta k\xc3\xa4ytti peruukkia piilottaakseen kaljuutensa. H\xc3\xa4n piti salattua p\xc3\xa4\xc3\xa4majaansa hyl\xc3\xa4tyn rautatieterminaalin raunioissa. H\xc3\xa4nen juonittelunsa useimmiten ep\xc3\xa4onnistuivat, koska k\xc3\xa4tyrit - kuten Otis ja tytt\xc3\xb6yst\xc3\xa4v\xc3\xa4 Eve Teschmacher - olivat useimmiten saamattomia ja h\xc3\xa4n joutui itse tekem\xc3\xa4\xc3\xa4n kaiken mik\xc3\xa4li halusi ne saada aikaiseksi._NEWLINE_Elokuvan aikana Luthorin suunnitelma oli k\xc3\xa4\xc3\xa4nt\xc3\xa4\xc3\xa4 ydinohjuksen suunta kohti San Andreasin siirrosta, jonka my\xc3\xb6t\xc3\xa4 Kalifornian osavaltio uppoaisi mereen ja sen naapuriosavaltiosta tulisi uusi rannikkoalue. Luthor on onnistua suunnitelmassaan ja l\xc3\xa4hestulkoon hukuttaa Ter\xc3\xa4smiehen kryptoniitin avulla. Ter\xc3\xa4smiehen korjattua San Andreasin vahingot h\xc3\xa4n vie Luthorin ja Otisin vankilaan.\n_START_SECTION_\nTer\xc3\xa4smieheni\n_START_PARAGRAPH_\nJohn Shea esitti Lex Luthoria Ter\xc3\xa4smieheni-televisiosarjassa vuosina 1993-1997, jossa se oli Metropolisin asukkaiden silmiss\xc3\xa4 humanitaarinen multi-miljard\xc3\xb6\xc3\xb6ri. Ter\xc3\xa4smies yritti sarjan ensimm\xc3\xa4isell\xc3\xa4 tuotantokaudella todistaa ihmisille Luthorin olevan todellisuudessa korruptoitunut liikemies, kun taas Luthor yritti etsi\xc3\xa4 Ter\xc3\xa4smiehen heikkouden. H\xc3\xa4n saakin sen selville kauden lopussa saadessaan haltuunsa harvinaisen palan kryptoniitti\xc3\xa4, jonka avulla h\xc3\xa4n oli tappaa Ter\xc3\xa4smiehen asettamansa ansan avulla.'